वर्तमान समय में हम देशवासी अपने महान संतों और महापुरुषों को भूलते जा रहे हैं। 23 अप्रैल 2015 को आदिशंकराचार्य की जयंती थी, परन्तु राष्ट्रीय मीडिया में विश्व की इस महान विभूति के विषय में कोई चर्चा नहीं थी। बहरहाल, शंकर की कीर्ति उनके आध्यात्मिक दर्शन में सदैव अक्षुण्ण रहेगी। शंकर किसी भी महान विचारक यानि कान्ट, प्लेटो, शाॅपेनआवर, एक्विना या सुकरात के सामने इक्कीस ठहरते हैं। 32 वर्ष के अल्प जीवनकाल में शंकर ने जो काम किया है, वह अद्भुत और बेमिसाल कहा जाएगा। वे एक विद्वान, कवि, विचारक और संत के सम्मिलित व्यक्तित्व थे, जिनके लिए कहा जा सकता है कि ‘न भूतो न भविष्यति’।